Document ID: /roh_data/filtered/fineweb-2-filterrobots_roh.jsonl.gz/18060

Ils purtrets da las attatgas da terror a Brüssel schocheschan. Bumbas en la metro e a l’eroport cun entant almain 31 persunas mortas e passa 300 blessadas. Ina da las bumbas n’è per fortuna betg explodida. Quella han experts pudì metter ord funcziun.
Maximal duas uras fin Cuira
Sche quai fiss da neutralisar ina bumba en il Grischun, lura fissan nus dependents d’experts da Turitg. Ils experts da bumbas en adina semtgads en pichet, e quai 24 uras per di. Tut tenor nua che la bumba sa chatta, po quai dentant durar in temp fin ch’els arrivan.
Fin a Cuira èn ins il pli tard en duas uras, di il pledader da medias da la Polizia da la citad da Turitg, Marco Cortesi. En quest interval è la Polizia chantunala dal Grischun responsabla per la situaziun. La polizia sto guardar ch’il lieu vegn segirà, uschia ch’i na po capitar nagut a nagin.
Scenas sco ord in film
En Svizra datti trais gruppas d’experts ch’èn spezialisadas sin bumbas. Ina gruppa a Turitg, ina a Berna ed ina a Genevra. Ils experts svizzers èn adina en contact cun experts da bumbas da l’entir mund ed èn tut il temp «en scolaziun».
Questas scenas datti. En tscherts cas sto in expert sez ir tar la bumba e neutralisar ella. Però dependa quai dal cas. I dat era roboters che pon s’avischinar ad ina bumba cun agid da computers. En ils pli blers cas saja quai però uschia che la bumba vegn destruida dals experts, di Marco Cortesi.
Ils experts n’èn dentant betg mo responsabels per bumbas. Els vegnan per exempel era en acziun sche quai dat explosiuns da gas en chasas u fieus pli gronds.